ลือ! UTP เซ็น MOU ถือหุ้นโรงไฟฟ้าชีวมวลที่จีน กำลังผลิต 50MW
ลือ! UTP เซ็น MOU ถือหุ้นโรงไฟฟ้าชีวมวลที่ประเทศจีน กำลังผลิต 50MW คาดรับรู้รายได้ตั้งแต่ Q4/58
27 ส.ค. 2558

แหล่งข่าวรายหนึ่งเปิดเผยกับ “ข่าวหุ้นออนไลน์” ว่าเกิดกระแสข่าวลือว่าทีมผู้บริหารบริษัท ยูไนเต็ด เปเปอร์ จำกัด (มหาชน) หรือ UTP ได้เดินทางไปยังประเทศจีน เพื่อทำการเซ็นสัญญาบันทึกข้อตกลงเบื้องต้น (MOU) เข้าถือหุ้นโรงไฟฟ้าชีวะมวลที่มณฑลแห่งหนึ่ง ซึ่งโรงไฟฟ้าดังกล่าวมีกำลังผลิต 50 MW
ทั้งนี้คาดว่า UTP จะเข้าถือหุ้น 30% ของเงินลงทุนหรือราว 1500-1800 ล้านบาท ทั้งนี้โรงไฟฟ้าดังกล่าวเริ่มจ่ายไฟแล้ว และคาดว่าจะรับรู้รายได้ตั้งแต่ไตรมาส 4/58 เป็นต้นไป
โดยการเข้าลงทุนในธุรกิจไฟฟ้าพลังงานทางเลือกเป็นไปตามมติกรรมการที่บริษัทเคยขอไว้ให้กรรมการบริษัทเป็นผู้ลงนามการลงทุนที่เป็นประโยชน์แก่บริษัท ซึ่งคาดว่าการเข้าลงทุนในครั้งนี้จะเป็นการร่วมทุน และคาดว่าบริษัทจะไม่ต้องทำการเพิ่มทุน เนื่องจากบริษัทได้มีการเจรจาเพื่อขอกู้เงินจากธนาคารไว้ล่วงหน้าแล้ว ส่วนการลงทุนในประเทศนั้น บริษัทอยู่ระหว่างเจรจาเข้าซื้อโรงไฟฟ้าแสงอาทิตย์ ซึ่งคาดว่าจะสรุปเร็วๆ นี้
ทั้งนี้หากมีข้อมูลเพิ่มเติมทาง “ข่าวหุ้นออนไลน์” จะรายงานให้ทราบในครั้งต่อไป
อนึ่ง UTP เป็นผู้ผลิต และจำหน่ายกระดาษคราฟท์ซึ่งใช้สำหรับอุตสาหกรรมหีบห่อและบรรจุภัณฑ์ ประเภทกล่องลูกฟูกและกระดาษทำผิวกล่อง